GOROSPE ELEZKANO (EAJ, 2016-12-22):
Eskerrik asko, legebiltzarburu andrea. Egun on lehendakari, egun on guztioi, egun on sailburuok.
Egun on berezia zuri, sailburu, eta ondo etorria Ganbara honetara. Zorte ona eskaintzen jatzu gure lege biltzar taldetik, aurrean daukazun erronka honetan. Azken batean, zuk egindako lana guztion mesedetan izango delako. Beraz, zorte ona, zorionak eta zorte ona zuri.
Egun on berezia be bai, Damborenea jauna, Corcuera andrea eta Pinedo andrea, zuoi. Ikusten dut Legealdi honetan be berriro ibiliko garena bertso librean, edo zortziko txikian, edo ez dakit nik zertan gai honegaz eztabaidan eta espero dut egiten dugun lana errespetuan oinarritutako lana izan daitela, orain arte izan den moduan eta eztabaida honek ekarpenak egin dagizala Euskadirentzat.
Egun on, Bollain, ondo etorria, zu lehenengo aldiz izango zaitugu talde honetan gugaz eta espero dugu gauza bera, elkarlanean errespetutik abiatuta lan egingo dugula elkarregaz.
Damborenea jaunari bai esango neuzkio berak parte hartu duanez, notizia txarra dela esaten izan du egindako aurreikuspenak ez direlako zuzenak izan.
Guk uste dugu, zuk ondo dakizun moduan, horrek aurreikuspenak aurreikuspen direla, aurreko urtetako datuen oinarrituta hartzen direnak eta beno, nik uste dut Alderdi Popularrak kudeatzen duen inguru ezberdinetan emaitzak konparatuko bagenduz, nabarmen txarragoak izan direla eta gureak, gure kasuan, Estatu Espainola dela izatez Europar Batasunean gehiegizko defizitaren prozedurari lotuta dagoena.
Eta Euskadi bere kasuan guztiz autonomoa izan balitz eta Euskadiko Gobernuak jasotako zifrak izango balitu ez ginatekeela egoera horretan egongo. Eman gure dodaz datu batzuk, ikusteko Jaurlaritzaren kudeaketa aurreko Legealdian zelangoa izan den, bai zorpetzeari dagokionez eta bai gastuari dagokionez eta bakoitzak baloratu dagiala zein izan den Jaurlaritzak egin duen kudeaketa.
Zorpetzeari dagokionez, 2010etik 2012ra bitartean Eusko Jaurlaritzak, orduko Eusko Jaurlaritza 4.596 milioiko zorpetzera jo eban eta 2013tik 2015erako Legealdian, Urkullu lehendakariaren jaurlaritzak, berriz, 2.227 milioi eurotako zorpetzera jo eban.
Orduan, kontutan hartu dugun zein izan den azken urteetako egoera, zein izan den zorpetzera jo duguna, eta ikusi dugu zein neurritakoa izan den Jaurlaritza honek ahalegin, zer egin duen ahalegina.
Eta beste alde batetik, gastuaren esparrutik ere, suposatzen dot gero berba egingo duzuen txandak hemendik joko duzuela, hau ez dakit, aurreikusten dut, eta datu batzuk eman gure datsuedaz.
Diru sarrerak bermatzeko errentari 2013an exekutatutakoa, 435 milioi eurotakoa izan zen, 2015ean 487 milioi eurotakoa, 52 milioi gehiago gastatu genduzan horretan. AES esparruan, 19,3 milioi 2013an eta 2016an, oraindik ez dakigu zenbat izango den benetan, 23 milioi dagoz aurrekontuan sartuta.
Gizarte politiketarako aurrekontuak legealdi honetan, aurreko legealdian, %36a igo ziren. Orduan, eman deutsuedazan datuak dira, alde batetik, zorpetzera zein neurritan jo den, nabarmen gutxiago aurreko legealdian baino.
Beste batetik, gastuaren esparruan zenbat gastatu izan den eta, beste alde batetik, beti 2/2012 Lege Organikoa bete izan dugula eta defizitaren eta zorpetzearen helburua Jaurlaritzak bete izan dituela.
Lege proiektuaren nondik norakoak, zergatiak, helburuak, zer den legeak planteatzen duena, prozedura... sailburuak berak ondo azaldu izan ditu, beraz, ez naiz gehiago luzatuko puntu horretan.
Aldebikotasuna aipatu gura neuke, azken batean ikuspuntu politikotik gure legebiltzar taldetik, Eusko Alderdi Jeltzaletik eta...
...Aldebikotasuna aipatu gura neuke, azken batean ikuspuntu politikotik gure legebiltzar taldetik, Euzko Alderdi Jeltzaletik, eta Urkullu lehendakariaren Gobernutik behin eta berriro aldarrikatzen dena delako.
Aldebikotasuna da gure euskal eredua Kontzertu Ekonomikoan onartuta dagoena, horrela araututa dagoena, eta azken urteetan aparte itxitakoa egon dena eta itxura batez esateetatik eta irudietatik ikusten dugunaren arabera, berriro bultzatu eta indartuko dena. Gure Jaurlaritzako bozeramailearen adierazpen batzuk entzun berri ditut eta esaten izan du gurako zenukela esatetatik egiteetara pasatzea neurri batean, eta hori da gure asmoa: Errespetatu daitela aldebikotasun hori Kontzertu Ekonomikoan aurreikusita dagoen moduan, eta guztiok erakundeen arteko errespetuan abiatuta, aurrera egin daigun.
2/2012 Lege Organikoan, sailburuak aipatu izan du planteatutako lege-proiektuak bi alde ezberdin dituela. Alde batetik, zorpetzerako maila altuagoa ipini eta, beste batetik, sartu duela laugarren atal berri bat esanez aurrekontuen egonkortasunerako eta finantza iraunkortasunerako lege organikoak dioena errespetatuko dugula. Eta hori horrela da. Eta horrela da guk kudeatzen ditugun erakundeetan, Euzko Alderdi Jeltzaleak kudeatzen dituen erakundeetan, Bilduk kudeatzen dituen erakunde guzti-guztietan horrela kudeatu izan duzue, horrela kudeatzen duzue dagoeneko, eta nahiz eta kritikatu eta esan sarritan zorpetzera jo behar dela edo defizitera joan behar dela, kontuan hartu barik zeintzuk diren mugak, egia, errealitatea da zuok kudeatzen duzuen lekuetan horrela egiten duzuela.
Ziur nago Madrilen gauza bera egingo dela edo saiatuko direla, eta egiten ez bada, bide okerretik doaz. Guztiok, Euzko Alderdi Jeltzaleak, EH Bilduk, Podemosek, Alderdi Sozialistak eta Alderdi Popularrak 2/2012 Lege Organikoa betetzen du nahitaez bete beharrekoa delako. Eta guk uste dugu hori horrela izan behar dela.
Baina hori eta elkarregaz gobernatzen dugun lekuetan ere betetzen dugu, banaka edo elkarregaz. Eta guk gainera hemen, Euskadin, aurreko legealdian Tokiko Udal Legea edo Tokiko Erakundeentzako Legea onartu genuen, eta bertan aipamen berezia egiten zaio zioen azalpenean. Eta begiratzen zaitut, Pinedo, zeren eta suposatzen dut hortik joango zarela zu ere. Eta horregatik diotsut baliteke ezetz. Baina aipamen berezia egiten diogu lege organiko honi. Esaten dugu udal esparruko erakundeak hainbat arau juridiko kontuan hartu behar izan dituztela, besteak beste, hau. Orduan, izan gaitezen koherenteak eta esaten duguna egin daiguzala. Bestela, azken batean bueltan etorriko da harria eta kanpoan esango dute EH Bilduk, segun eta kudeatzen duen edo ez duen kudeatzen, gauza bat edo beste esaten duela.
Aipatu gura neuke ere azken batean europar politika ekonomikoaren esparruan gure jarrera zein den. Guk esaten dugu eta lege-proiektu honetan aipatzen da eta esaten da Lege Organikoa beteko dela 2/2012, horregatik sartu da laugarren atala. Baina horrek ez du esan gura, guk burumakurtzen dugula europar politikaren aurrean. Hemen, Legebiltzar honetan, gure legebiltzar taldetik hamaika aldiz esan izan dugu austeritate politika hain zailak ito egiten dituztela herriak eta ez dela ona bide horretatik joatea. Ondo dagoela zorroztasuna, seriotasuna, baina ezin direla ito, azken batean estimulu politikak behar ditugula suspertze ekonomikoa bultzatzeko eta azken batean gure helburua lortzeko: Enplegua sustatzea.
Lehendakariak berak bide horretatik egin zuen bere diskurtsoa legealdi honen hasierakoan eta bere lanpostua inbestidura saio horretan. Erkoreka eta Azpiazu jaunek egindako Madrilen egindako diskurtso guztietan behin eta berriro salatu izan dute Europar Batasuneko politika hau, aldatu beharrekoa dela.
Eta guk eta Alderdi Sozialistak elkarregaz sinatu dugun akordioan beren-beregi hori da esaten duguna. Guk beteko dugula esaten dena uste dugulako erakunde garestiak eta eraginkorrak ez direnak, azken batean etorkizunerako kaltegarriak direla. Baina horrek ez duela esan gure Europar Batasunetik bultzatzen den politika beste bat izan behar dela. Enplegua sortzeko, ekonomia berpizten duena, eta ikuspuntu sozial batetik aurrerantza egiten duena.
Guzti hau esanda, nik galdera bat egingo nuke. Nor egon daiteke Ganbara honetan gaur Jaurlaritzak aurkezten duen lege-proiektu honen aurka? Azken batean, zorpetzera joko dugu indarrean eta Ganbara honek onartu izan dituen inbertsioak eta gizarte politikak eta gizarte zerbitzuak mantentzeko delako.
Eskerrik asko.